I Jornades comarcals `Violències cap a les dones´
01 abril 2019

## I Jornades comarcals \`Violències cap a les dones´01 abril 2019Última actualització: 14 juliol 2025

![](../gestion/img/cartell_jornades_violencia_07-01.jpg)  
  

La missió de les **I Jornades Comarcals de Violències cap a les dones** és servir com a espai d'intercanvi, reflexió i anàlisi sobre els temes plantejats: Violència de Gènere, Prostitució, Tràfic i Noves Masculinitats. Així, s’incidirà des de l'àmbit acadèmic sobre la importància de visibilitzar les diferents violències que s'exerceixen sobre les dones i com aquestes han estat normalitzades per la societat.

Aquestes primeres Jornades Comarcals es constitueixen com a plataforma per a la proposta i intercanvi d'idees i reflexions entorn de la problemàtica i drama social que suposen les diferents violències que s'exerceixen sobre les dones, tractant-les des de diferents perspectives professionals i per descomptat, des de la perspectiva de gènere.

L'Ajuntament de Gandia, des de l'Àrea d'Igualtat, Diversitat i Polítiques Inclusives, junt amb la col·laboració de la Mancomunitat de la Safor i la seua agència d’Igualtat, pretén consolidar el desenvolupament d'aquestes Jornades, aspirant a convertir-se en una marca distintiva i referent per a la comarca. _“El nostre desig és abordar des del feminisme diferents ponències que facilitaran el debat i la consciència social, per a la lluita, prevenció i conscienciació contra les diferents violències que sofreixen les dones. I s’emmarquen dins les accions que des de l’Ajuntament i la Mancomunitat realitzem durant tot l’any en aquesta línia”_, ha assegurat la **vicealcaldessa i regidora d’Igualtat, Diversitat i Polítiques Inclusives, Lorena Milvaques.**

Seguint les línies del document refós de **Mesures del Pacte d'Estat en matèria de Violència de Gènere:** “_La violència de gènere és la manifestació més cruel i inhumana de la secular desigualtat existent entre dones i homes que s'ha produït al llarg de tota la història, en tots els països i cultures amb independència del nivell social, cultural o econòmic de les persones que l'exerceixen i la pateixen_”. Per aquesta raó, “considerem essencial la conscienciació ciutadana a través de campanyes de sensibilització i aquestes Jornades, que esperem que tinguen un gran impacte social”, ha explicat la **consellera de la Mancomunitat, Assumpta Domínguez**.

Objectius generals de les I Jornades Com

arcals de Violències cap a les dones:  
  
• Generar un espai de reflexió i conscienciació al voltant de les violències que s'exerceixen sobre les dones, com són la tracta, la prostitució o la violència de gènere.

*   Facilitar una trobada entre la ciutadania, des d'un àmbit acadèmic, on compartir experiències, iniciatives i inquietuds.
*   Aconseguir un fòrum de prestigi acadèmic, on presentar referents que inspirin a la ciutadania, per a apostar pel feminisme com a eina per a combatre les violències sobre les dones.
*   Presentar alternatives feministes per a combatre la masculinitat hegemònica, a través de les noves masculinitats emergents.